  Туспуктэм: Ижкар администрацилэн пресс-службаез Наталия Сильвестрова 19-тӥ коньывуонэ Ижкарысь кадет мынэтъя школаын «Ашальчи Фест» патриот фестиваль йылпумъяськиз. Со улсын Удмуртиысь дано нылкышноослы сӥзем стенд усьтӥзы. Со сярысь кар администрацилэн пресс-службаез ивортӥз. 2022-тӥ арын «Ашальчи Фест» ӵектос «Росмолодёжь. Гранты» вожвылъяськонын вормиз. Сое нырысетӥ удмурт нылкышно кылбурчилэн 125 ар тырмонэзлы луыса нимазы. Стенд вылэ 16  нылкышноослэн туспуктэмъёссы поттэмын, соос пӧлын Ашальчи Оки, Зоя Богомолова, Валентина Пудова, Тамара Тихонова, Брангуртысь песянайёс но мукетъёсыз. QR-кодъёс пыр соослэн улон сюрессы но Удмуртилэн азинсконаз кельтэм пытьызы сярысь лыдӟыны луэ. « Со возьматэ, макем тунсыко нылпиослы асьсэ элькунзылэсь, дано адямиосызлэсь историзэс дышетыны. Пиналъёс дышетӥсьёсынызы ӵош ӵектос гожтӥзы, архивысь мериалъёсты эскеризы, буре ваён урокъёс дасязы » Наталья Гвоздкова, Ижкар администацилэн тӧроезлэн мерлыко политикая воштӥсез Стенд вӧзы пулэсь сяська убоос лэсьтӥзы. Вуоно арын отын ческыт зыно сяськаос будозы. Ӵектос улсын дышетскисьёс школа котыре одӥг сюрслэсь трос горд но тӧдьы буёло куакъёс но будосъёс мерттӥзы, соос элькунлэсь кункышетсэ возьмато. Ӵектослэн кивалтӥсез, биологияя дышетӥсь Ольга Яговкина пусйиз, кичӧлтон бюджетированиея программа улсын стенд но сяська убоос доры резиналэсь сюресъёс вӧлдыны малпало на. Со сяна, школаын сирень аллея мерттыны мылкыд каро. Отчы Россиысь дано адямиослэсь нимъёссэс нуллӥсь сортъёсты быръёзы. Тодэ вайытом, Ижкарын спорт данлыкъя аллея усьтӥзы. Тегъёс: ӵектос АшальчиОки фестиваль школаос Ижкар Удмуртия  